kardosdrur/scandi-wiki huggingface dataset:
SiD

SiD (Specialarbejderforbundet i Danmark), tidligere Dansk Arbejdsmands- og Specialarbejderforbund og oprindeligt Dansk Arbejdsmands Forbund var et dansk fagforbund, etableret i årene 1896 - 1897, som i 2005 fusionerede med KAD og dannede Fagligt Fælles Forbund (3F).

Navnet blev i 1959 ændret til Dansk Arbejdsmands- og Specialarbejderforbund, i 1974 til Specialarbejderforbundet i Danmark og senere blot til SiD.

Medlemmer 
Forbundets medlemmer var hovedsageligt ufaglærte, så som chauffører, gartnere, jord- og betonarbejdere, kranførere, lagerarbejdere, landbrugsmedhjælpere, maskinoperatører, murerarbejdsmænd, postarbejdere, procesoperatører, reddere, renovationsarbejdere, tekstiloperatører, truckførere og vejarbejdere.

Navne gennem tiden 
Fagforbundet har ændret sit navn flere gange siden etableringen i 1896 - 1897:

1896-97 Dansk Arbejdsmands Forbund

1959 Dansk Arbejdsmands- og Specialarbejderforbund

1974 Specialarbejderforbundet i Danmark

? SiD

2005 Fagligt Fælles Forbund (3F) ved fusion med KAD

Historie 
SiD var det største danske fagforbund i 100 år, fra 1897 til slutningen af 1990'erne.

I 1994 blev Murerforbundet i Danmark optaget i SiD.

Formænd 

 1897 - 1931: Michael Christian Lyngsie
 1931 - 1947: Axel Olsen
 1947 - 1956: Christian Larsen
 1957 - 1964: Alfred Petersen
 1964 - 1968: Viggo Wivel
 1968 - 1972: Anker Jørgensen
 1972 - 1979: Ejler Sønder
 1979 - 1995: Hardy Hansen
 1995 - 2005: Poul Erik Skov Christensen

Kilder 
 SiD i Den Store Danske

Referencer 

Fagforbund under LO
Etableret i 1897
Ophørt i 2005
Frode Møller Nicolaisen

Frode Møller Nicolaisen (født 26. februar 1948) var forbundsformand for DSU i perioden 1974-78 efter at have været forbundssekretær i samme organisation 1972-74.

Senere var Frode Møller Nicolaisen forstander for kursusejendommen LO-skolen i Helsingør.

Kildeangivelser 

Formænd for Danmarks Socialdemokratiske Ungdom
Robert Maxwell

Robert Maxwell (født 10. juni 1923 i Tjekkoslovakiet, død 5. november 1991) var en britisk politiker, forlægger og mediebaron.

Maxwell blev født som Ján Ludvík Hoch i den karpato-ukrainske by Slatinské Doly og flygtede i 1940 til Storbritannien. I 1941 meldte han sig til pionerkorpset og i 1943 blev han overført til North Staffordshire Regiment og avancerede her til kaptajn og modtog i januar 1945 et Military Cross. Det var også i denne periode, at han skiftede navn til Ian Robert Maxwell (han brugte så vidt vides aldrig Ian). I 1945 giftede han sig med den franske Elisabeth Meynard.

Efter krigen skabte Maxwell sig en formue i forlagsbranchen, og i perioden 1964-70 var han parlamentsmedlem for Labour.

Med udgangspunkt i Daily Mirror skabte han siden et medieimperium, som bl.a. rummede halvdelen af MTV, men perioden bar også præg af fejder med den australskfødte Rupert Murdoch. I slutningen af sit liv var Maxwell i store økonomiske vanskeligheder, bl.a. var han under mistanke for at have forgrebet sig på sine selskabers pensionsmidler. 

Han blev fundet druknet i Atlanterhavet efter at være faldet overbord fra sin yacht i november 1991. Om det var ulykkestilfælde, selvmord eller mord er ikke opklaret.

Referencer 

Politikere fra Storbritannien
Erhvervsfolk fra Storbritannien
Iværksættere fra Storbritannien
Briter i 1900-tallet
Anders Abildgaard Nielsen

Anders Abildgaard Nielsen (født 1977) er en dansk digter og forfatter. Han er BA i Litteraturhistorie, er uddannet fra Forfatterskolen 2004 og fungerer som medredaktør af tidsskriftet Ildfisken. Han har bl.a. publiceret digte i Ildfisken og Hvedekorn og var desuden en del af redaktionen på forlaget Anblik.

Udgivelser 
 Sætninger, Anblik, 2006 (Digte)
 Kære venner, Gyldendal, 2009 (Digte)
 Din fjendes fest, Gyldendal, 2013 (Digte)
 Ibis, Gyldendal' 2016 (Digte)

Din fjendes fest blev indstillet til Montanaprisen 2013.

Oversættelser 
 Stig Larsson: Godnat til mine kære, Basilisk, 2011

Eksterne henvisninger 
 Anmeldelse i Information
 Anmeldelse på Sentura

Digtere fra Danmark
Dansksprogede forfattere fra Danmark
Vognserup

Vognserup er en gammel landsbyhovedgård, som nævnes første gang i 1382. Gården ligger i Kundby Sogn, Holbæk Kommune. Hovedbygningen er opført i 1559-1575

Vognserup er opstået i 1330 på grunden af en nedrevet landsby "Vagnstorp”. Vognserup tilhørte i middelalderen den uddøde familie Rud, der alle er blevet begravet på Kundby Kirke. Den sidste Rud, Peter Rud, en ven af kong Frederik 2. døde i 1559, og efter hans død blev den nuværende hovedbygning bygget af hans enke. Grethe Bryske var en adelsdame fra Fyn, hun var streng og hård. Hun røvede sin egen broder Jørgen Bryske’s arvelod for at skaffe sig penge til herregården. Broderen var taget til fange i Vognserups kælder i 2 år, Grethe Bryske døde i 1587, og hendes nevø, lensmanden fra Kalundborg, arvede godset, men også han var barnløs, som de følgende besiddere også var.

I 1750 blev godset købt af familien Løvenskjold og var i dens besiddelse i godt 170 år til omkring året 1921, hvor det blev købt af familien Teisen, men beboet blev det allerede af familien Teisen fra 1914.

Hovedbygningen er bygget i nederlandsk renæssancestil, et sjældent senmiddelalderhus. I 1770 ændret til palæstil, med store vinduer. Fra 1777 stammer de gamle kakkelovne, der er fra familien Løvenskjolds egne jernværker i Norge. Hans Christian Eberhard Groth Teisen (gift med Camilla Schiødt Teisen) overtog Vognserup i 1984. Hans Christian og Camilla Teisen har gennemgribende istandsat hele ejendommen, herunder hovedbygningen, der nu indvendigt fremstår som i 1700-tallet. Vognserup's sjældne og store lade fra slutningen af 1700-tallet er også nyistandsat i samarbejde med Realdania og kan lejes til arrangementer, konferencer, koncerter, fester m.m. 

Vognserup Gods er på 358 ha.

Ejere af Vognserup 

 (1370-    ) Jacob Nielsen Ravensberg
 (    -1401) Mikkel Rud
 (1401-1429) Anna Pedersdatter Jernskærg gift Rud
 (1429-    ) Vilhelm Rud
 (    -1504) Peder Rud
 (1504-1545) Hans Rud
 (1545-1559) Peder Rud
 (1559-1575) Grethe Bryske gift Rud
 (1575-1613) Anders Dresselbjerg
 (1613-1620) Vilhelm Dresselbjerg
 (1620-1653) Frederik Parsberg
 (1653-1662) Sophie Kaas gift Parsberg
 (1662-1672) Jørgen Parsberg
 (1672-1680) Helle Rosenkrantz gift Trolle
 (1680-1686) Tage Thott
 (1686-1688) Christian Simonsen
 (1688-1721) Jens Hellegaard
 (1721-1740) Adam Levin Hellegaard
 (1740-1742) Charlotte West gift Hellegaard
 (1742-1747) Søren West Lindberg
 (1747-1750) Jørgen Thomsen
 (1750-1773) Severin Leopoldus Løvenskiold
 (1773-1802) Michael Herman Løvenskiold
 (1802-1831) Carl Severin Christian Herman Løvenskiold
 (1831-1877) Herman Frederik Løvenskiold
 (1877-1917) Carl Herman Frederik Vilhelm Løvenskiold
 (1917-1921) Carl Oscar Herman Leopoldus Løvenskiold
 (1921-1939) Simon Groth Teisen
 (1939-1962) Enke Fru Karen Groth Teisen
 (1962-1984) Christian Groth Teisen
 (1984-) Hans Christian Eberhard Groth Teisen

Kilder 
 J.P. Trap: Danmark 5.udgave, Kraks Landbrug

Eksterne henvisninger 

 Dansk Center for Herregårdsforskning: Vognserup , hentet 19. juli 2016

Herregårde i Holbæk Kommune
Herregårde i Holbæk Amt
Fredede slotte og herregårde i Danmark
Otto Mønsteds Kollegium

Otto Mønsteds Kollegium er et kollegium i København med 307 værelser og et tilsvarende antal beboere.

Kollegiet blev indstiftet 6. februar 1956 som en selvejende virksomhed, grundlagt af bestyrelsen i Otto Mønsteds fond. Året efter flyttede de første studerende ind på kollegiet.

Arkitektonisk er bygningen, der ligger overfor Carlsberg på modsat side af jernbanen, opført i fransk futurisme, ud fra den tanke at menneskene skulle generobre jorden, og bo i høje bygninger. Således er kollegiebygningen 11 etager, eller 27 meter, høj.

Værelserne er cirka 12 kvadratmeter store, og kollegiet er bygget op omkring 20 køkkener.

Eksterne henvisninger 
 Otto Mønsteds Kollegiums officielle hjemmeside

Kollegier i København
Kongens Enghave
Etableret i 1956
Ølby Lyng

Ølby Lyng er en nordlig forstad til Køge på Østsjælland.

Ølby Lyng ligger i Højelse Sogn, Køge Kommune, i den midterste del af Køge Bugt, og udgøres primært af udstykkede ejendomme og erhvervsvirksomheder bl.a. Sun Chemical A/S (det tidligere Kemisk Værk Køge). Nord for Ølby Station overfor Køge Svømmeland ligger den lille moderne Ølby Kirke bygget i 1997. Ølby Lyng hører til Region Sjælland.

Et par kilometer mod vest på den anden side af Køge Bugt Motorvejen ligger Ølby Landsby.

Eksterne henvisninger
 Satellitfoto fra WikiMapia

Bydele i Køge
Kongstrup (Ågerup Sogn)

Kongstrup ligger i Ågerup Sogn, Holbæk Kommune.

Vipperød
Bydele og forstæder i Danmark
Nordvestsjælland

Nordvestsjælland er betegnelsen for den del af det nordlige Sjælland som ligger vest for Isefjorden, og indgår normalt ikke i betegnelsen Nordsjælland.

Udtrykket kendes fra tilbage fra 1688, hvor kronen lader Nordvestsjælland opmåle under betegnelsen "Den Niorduestliche viertedel av Zeeland", der dengang som nu dækker over området omkring de tre købstæder Holbæk, Kalundborg og Nykøbing Sjælland.

Nordvestsjælland var tidligere samlet i Holbæk Amt, men siden 1970, hvor amtet sammenlagdes med det tidligere Sorø Amt, har der ikke været en administrativ inddeling for området.

Betegnelsen bruges dog i en lang række sammenhænge, hvor man betegner området mellem og omkring de tre købstæder, fx Medieselskabet Nordvestsjælland (en samling af Kalundborg Folkeblad og Holbæk Amts Venstreblad), eller EUC Nordvestsjælland.

De ti største nordvestsjællandske byer (2010):

 Holbæk – 27.157
 Kalundborg – 16.447
 Nykøbing Sjælland – 5.163
 Jyderup – 3.951
 Tølløse – 3.767
 Asnæs – 2.933
 Svinninge – 2.721
 Hørve – 2.396 
 Vipperød – 2.278
 Svebølle – 2.230

Sjællands geografi
Padiracgrotten

Padiracgrotten (fransk: Gouffre de Padirac), er en grotte i Frankrig, som blev fundet i 1856.

Eksterne henvisninger 

Le Gouffre de Padirac

Grotter
Frankrigs geografi
Sminge Sø

Sminge Sø er en sø på cirka 22 hektar, der ligger 8 km nordøst for Silkeborg nedenfor Gjern Bakker. Gudenåen løber igennem søen, og Gjern Å har sit udløb her. Søen og åen danner skel mellem Voel Sogn, og Svostrup Sogn.

Historien
Som mange andre steder langs Gudenåen, der har fungeret som vigtig færdselsåre helt op nutiden, blev der anlagt et kloster her; Sminge Kloster. Klosteret var her dog kun i 1165-66, da munkene hurtigt flyttede videre til Veng Kloster. På vestsiden af søen løber trækstien, der blev anlagt i forbindelse med pramfarten.

Naturen
Sminge Sø er en lavvandet, 5,5 meter på det dybeste, næringsrig sø, hvilket giver basis for et rigt fugleliv og søen er da også én af de bedste fuglelokaliteter langs Gudenåen. De fleste ses ved søen om vinteren, men man kan se fugle her hele året.

Faciliteter
Der er opført et udsigtstårn på søens vestside ved Sølyst, og det forhenværende Århus Amt har i sin tid udgivet en folder om søens fugleliv. Tårnet nås via afkørsel fra Allinggårdsvej syd for Svostrup.

Der er anlagt en kanorasteplads i søens nordøstlige hjørne.

Litteratur og videre læsning
 Sminge Sø  Historisk atlas (Kort og Matrikelstyrelsen)
 Sminge Sø Danmarks Fugle og Natur

Eksterne henvisninger 

 Fugletårnet ved Sminge sø og Trækstien (pdf) Århus Amt (Natur og Miljø 1998)
 Sminge Sø Danmarks Fugle og Natur

Søer i Silkeborg Kommune
Gudenå
Svinningegård

Svinningegård er en lille herregård, som er dannet i 1783 af C. A. Castenschiold. Gården ligger i Svinninge Sogn, Holbæk Kommune.

Svinningegård Gods er på 314 hektar, heraf omkring 1/10 til solceller.

Egentlig kan man finde de jorder, som Castenschiold købte i 1783 som en ejendom, der handles i 1777, hvor Lente Adeler fra Adelerborg sælger ejendommen den 3. juni til pastor Nissen i Hjembæk. Nissen får ejendommen fordi han har været kautionist for sin fader, der var død inden han havde fået skøde på sit køb. Nissen sælger til Castenschiold i 1783. Det, der blev handlet, var Svinninge Kirke med tilhørende Bøndergods.

Ejere af Svinningegård 

 (1783-1804) Carl Adolf Castenschiold
 (1804-1810) A. Ross
 (1810) P. N. Nygaard
 (1810-1811) J. Th. de Neergaard
 (1811-1812) F. P. Jensen
 (1812-1813) Ludvig Grandjean
 (1813) N. Bang
 (1813-1817) Joseph Flairieux
 (1817-1850) Harald Rothe
 (1850-1858) Carl Ludvig Wittrock
 (1858-1874) Fritz Müller
 (1874-1876) C. van Deurs
 (1876-1877) C. G. P. Hansen
 (1877-1881) F. P. Møller / G. Reé
 (1881-1910) U. A. de Fine Skibsted
 (1910-1918) O. J. Knipschildt
 (1918-1929) Ernst H. F. Knipschildt
 (1929-1944) Niels Thorvald Danielsen
 (1944-1982) Henning Hansen-Nord (svigersøn)
 (1982-1996) Henning Hansen-Nord / Karsten Hansen-Nord (søn)/ Michael Hansen-Nord (bror)
 (1996-2005) Karsten Hansen-Nord / Michael Hansen-Nord
 (2005-2018) Peter Hansen-Nord (bror)
(2017-nu) Simon Peter Hansen-Nord

Kilder 

J. P. Trap: Danmark 5.udgave, Kraks Landbrug

Noter 

Herregårde i Holbæk Kommune
Herregårde i Holbæk Amt
Frankrigs oversøiske områder

Frankrigs oversøiske områder, ofte forkortet DOM-TOM (for oversøiske departementer - 
oversøiske territorier) eller nyere DROM-COM 
(for departementer og oversøiske regioner – oversøiske territorier), består af områder under fransk suverænitet, der befinder sig uden for det europæiske kontinent, mens den europæiske del betegnes France métropolitaine.[hexagone]

Akronymet DOM-TOM blev indtil 2003  i vid udstrækning brugt til at sammenfatte forskellige juridiske statusser i disse lande. 
Da forfatningsændringen af 2003 ikke længere matcher status af de områder som den dækker, er det efterhånden erstattet af DOM-COM 
eller DROM-COM, selvom hver COM bruger sin egen betegnelse indbyrdes.

Siden maj 2014 er George Pau-Langevin (PS) minister for Det Oversøiske Frankrig, "Ministre des outre-mer".

Det oversøiske Frankrig 
De Franske Oversøiske Departementer, Regioner og Territorier

Forkortelser 
Før februar 2003:

DOM-TOM, Oversøiske departementer og territorier.

Efter februar 2003:

DOM, Départements d'Outre-Mer – Oversøiske departementer. De har den samme status som alle andre departementer i Frankrig (art.73 i forfatningen)  Dvs. de er en del af EU i modstrid med hvad danske myndigheder praktiserer.

ROM, Régions d'Outre-Mer, Oversøiske regioner. De har samme status som alle andre regioner i Frankrig (art.73 i forfatningen).

COM, Collectivitées d'Outre-Mer – Oversøiske kollektiviteter De enkelte COM-er har forskellig status (art. 74 i forfatningen). 

TAAF, Terres Australes et Antarctiques françaises – Franske Sydlige og Antarktiske Territorier. Disse områder er omfattet af artikel 72-3 i forfatningen og besidder deres egen administration som har sæde i Saint-Pierre i Réunion.

Collectivité sui generis, Ét oversøisk "samfund af særlig art" som Ny Kaledonien (Er omfattet af titel XIII i forfatningen, artikler 76 og 77).

Propriété Domaniale de l'Etat, Statens Private Domæner under direkte fransk administration, île Clipperton.

DOM-ROM, COM, Beboede områder

DOM-ROM-COM befolkning og arealer

Ubeboede områder

Antarktiske områder

Referencer

Eksterne henvisninger 
 TAAF(FR) 
 Antarktiske traktat 
 Îles Crozet
 Den interinstitutionelle database IATE (Inter-Active Terminology for Europe)

Se også 
 De Oversøiske Lande og Territorier
 Ultraperiferiske regioner i Europa
 Den Europæiske Union
 Europa-Kommissionen

Oversøiske områder
Oversøiske lande og territorier
Asics

Asics er et firma der producerer sportsprodukter. Asics er blevet mest kendt for deres løbesko der har de karakteristiske striber på siderne. Striberne blev i starten udformet på denne måde for at opbygge optimal stabilitet i skoene. Striberne er sidenhen blevet kendetegnet for Asics. Foruden løb producerer Asics også udstyr til andre sportsgrene – fodbold, cricket, golf, wrestling, volleyball, m.m.

Historie 
Asics' skaber er Kihachiro Onitsuka. Han introducerede i 1949 de første basketballsko fra sit firma Onitsuka Ltd. Asics blev for første gang introduceret i USA i 1977 under mærket Tiger. Tiger-skoene bruges stadig, de hedder i dag Onitsuka Tiger. Navnet Asics står for – Anima Sana In Corpore Sano. På engelsk – Sound mind in a sound body. På dansk – En sund sjæl i et sundt legeme.

Sponsorater 
Asics sponsorerer mange forskellige hold og individualister, i mange forskellige sportsgrene.

Danske Navne 
Løberne:
 Jesper Faurschou
 Jeppe Farsøht
Badmintonspillerne:
 Tine Rasmussen
 Joachim Persson
Volleyholdene:
 Gentofte Volley
 Holte IF
Håndboldholdene:
 Ikast-Bording Elite Håndbold
 Elite 3000 (Helsingør)
 Nordsjælland Håndbold

Internationale Navne 
Løbere:
 Deena Kastor
 Ryan Hall
 Andrew Carlson
 Henrik Sandstad
 Bjørnar Kristensen
 Philip Bjørnå Berntsen
Triatleter:
 Lori Bowden
 Simon Lessing
Højdespringere:
 Emma Green
 Stefan Holm

Begivenheder 
 Vinter OL i 2006
 Melbourne Marathon
 Amerikanske Junior National Volleyball Championships
 Reading Halfmarathon

Eksterne henvisninger 
 ASICS Worldwide
 ASICS Europa hjemmeside 
 ASICS U.S.A. hjemmeside

Sportsudstyrsproducenter fra Japan
Beklædningsvirksomheder fra Japan
Kobe
Kaho Miyasaka

Kaho Miyasaka (17. oktober i Chiba-præfekturet) er en japansk mangaka. Hun er mest kendt for KARE first love, som blev en kæmpe succes i Japan. 

Hun debuterede i 1992 med Jungle Boy i magasinet Shôjo Comic fra Shogakukan og har blandt andet også lavet 16 engage (1997), Kiss in the Blue (1998) og Binetsu Shojo (1999). 

Hendes yndlingsfarver er pasteller, sort og hvid.

Eksterne henvisninger 
 Kaho Miyasakas hjemmeside 

Mangaka
Tjek fødselsår
Simon Singh

Simon Lehna Singh er født i England i 1964 af indiske forældre, de emigrerede i 1950 til England. Simon Singh er uddannet som fysiker på Cambridge, arbejder som journalist og tv-producer og har specialiseret sig i matematik og naturvidenskab.

Matematikere fra Storbritannien
Fysikere fra England

Journalister fra England
Briter i 1900-tallet
Briter i 2000-tallet
David Preece

David Preece (født 26. august 1976) er en engelsk tidligere fodboldmålmand, der spillede i Championship klubben Barnsley F.C.. Preece har en fortid i Superligaklubberne OB og Silkeborg IF samt Sunderland F.C., Darlington F.C. og Aberdeen F.C..

Fodboldspillere fra England
Hedorfs Fond

Hedorfs Fond (eller Generalkonsulinde Anna Hedorf og Generalkonsul Frode Hedorfs Fond) er en fond etableret af midler fra generalkonsul Frode Hedorfs formue, realiseret efter hans død i 1961. Formuen er sammen med akkumuleret overskud fra Transportkompagniet Nord A/S overdraget Fonden. Transportkompagniet Nord blev i 1992 solgt til ASG AB, mens dets speditionsaktiviteterne blev drevet videre af DHL Express (Denmark) A/S.

Fondens formål 
- Fondens formål er at virke til fremme af handel og transportvæsen ved at yde støtte til unge, som gennem udlandsophold ønsker videre uddannelse inden for sådan virksomhed. 
 Specielle forsknings- eller analyseopgaver inden for handel og transport støttes.
 Hedorfs Fonds Forskningspris for International Virksomhedskommunikation og Sprog uddeles hvert andet år.
 Hedorfs Fonds Pris for Transportforskning uddeles ligeledes hvert andet år.
 Hedorfs Kollegium på Frederiksberg opført i 2009.

Historie 
Transportkompagniet Nord A/S, der udviklede sig til at blive en af de førende transport- og speditionsvirksomheder i Danmark, blev grundlagt 17. november 1927 og tre år senere købt af selskabets direktør Frode Hedorf.

Frode Hedorf, der ikke havde nogen arvinger, besluttede efter samråd med sin juridiske rådgiver professor Jan Kobbernagel, at hans formue skulle overdrages til en fond, hvis officielle navn blev Generalkonsulinde Anna Hedorf og Generalkonsul Frode Hedorfs Fond.

Eksterne links 
 Hedorfs Fond – officiel website
 "HEDORFS FOND I 50 ÅR - 50 År  Juilæum - 1963-2013".  50 år "HEDORFS FOND" Jubilæumskrift kan hentes her i PDF format. (36 sider) 
 "Generalkonsulen og hans eneste barn – Transportkompagniet Nord", Jubilæumskrift fra Hedorfs Fond  
 Hedorfs kollegium på Frederiksberg
 Hedorfsseniorforening 

Fonde fra Danmark
Legater fra Danmark
Danmarks skove

De danske skove er naturligt bøge-ege blandingsskove, de hører til økoregionen Tempererede løvskove i Nordvesteuropa og den plantesociologiske klasse Querco-Fagetea. Der er dog ikke mange naturlige skove tilbage i Danmark, men eksempler kan f.eks. ses i Draved Skov og Bolderslev Skov i Sønderjylland, Tofte Skov i Nordjylland og Suserup Skov på Sjælland.

I 2000, fyldte danmarks skove 4860 km², hvilket svarer til 11% af landet. Heraf lå 69% i Jylland, mens 31% var placeret på øerne. 63% var nåleskov mens 37% var løvskov.

De største skovarealer i Danmark 

En ny opgørelse fra Skov- og Naturstyrelsen ændrer på de flestes opfattelse af, hvor Danmarks største skove ligger. De seneste mange års skovrejsning har resulteret i, at spredte skovområder rundt omkring nu er forbundet, så der dannes samlede skovområder. Hidtidig var opfattelsen, at Rold Skov var den største i Danmark, men den betegnes nu som den næststørste efter Silkeborgskovene omkring Silkeborg
.

 Silkeborgskovene (224 km² i Midtjylland syd for Silkeborg)
 Rold Skov (80 km² i Himmerland)
 Klosterheden (64 km² i Vestjylland)
 Gribskov (56 km² i Nordsjælland)
 Almindingen (50 km² på Bornholm)
 Kompedal Plantage, Alhedens Skov m.fl. (46 km² i Midtjylland)
 Løvenholm, Fjeld, Ramten, m.fl. (43 km² på Djursland)
 Skramsø, Skærsø, Lyngsbæk m.fl. (40 km² på Djursland)
 Slagelseskovene (39 km² på Midtsjælland)
 Tvorup Plantage, Nystrup Plantage, Vandet Plantage (38 km² i Thy)

Andre skove 

 Blåbjerg Klitplantage
 Bregentved Skov
 Brøndbyskoven
 Donnerup Plantage
 Dragerup Skov
 Elmelund Skov (Fyn)
 Elmelunde Kohave (Møn)
Ganløse Ore
 Greve Skov
 Gråstenskovene
 Hammer Bakker
 Hareskoven
 Hesede Skov
 Himmelev Skov
 Hyrdehøj Skov
 Hvidding Krat
 Jægersborg Dyrehave
 Klejsskov
 Klelund Plantage
 Kongelunden
 Lundby Bakker
 Marielundsskoven
 Marselisborgskovene
 Moesgård Skov
 Nørreskoven (flertydig)
 Pamhule skov
 Ridefogedlukke
 Riis Skov
 Rosenholm Skov
 Rørt Skov
 Rønne Plantage
 Skagen Klitplantage
 Skovene ved Vemmetofte
 Store Dyrehave
 Tisvilde Hegn
 Tranum Aktieplantage
 Troldbjerg Skov
 Troldeskoven
 True Skov
 Vandmose Skov
 Vestskoven
 Ugandaskoven
 Østerild Klitplantage
Øksedalen
Skalskoven

Kilder og Referencer 

Skove i Danmark
Lister relateret til Danmark
Ryan Hall

Ryan Hall (født 14. oktober 1982) er en amerikansk løber.

Biografi 
Han er født i Kirkland, Washington. Han startede sin atletiske karriere med at spille baseball, fodbold, amerikansk fodbold og basketball. Han startede med at løbe da han var 15 år. Han var ikke specielt glad for at løbe indtil en dag, hvor han havde tavlt med at komme til en basketball kamp. Han løb forbi en sø og følte at "Gud havde givet ham en fremtid i løb". Han gik med det samme fra at hade løb til at elske det. Da han engang blev spurgt om hvornår han troede han var i stand til at løbe på et nationalt, og et internationalt eliteniveau, svarede han "dag 1", og hentydet til den dag han startede med at løbe.

Fra da han started med at løbe har hans hoveddisciplin altid været 1500 meter og milen. Han mål med løb er at komme under 4 minutter på milen, komme med til OL, vinde en Olympisk guld-medalje, og sætte en verdensrekord.

Bedrifter 

 2003 – 2. plads NCAA Cross Country Championships
 2005 – NCAA 5000 meter mester.
 2005 – 3. plads til USA Outdoor Track & Field Championships
 2006 – USATF 12 km cross country mester
 2006 – Amerikansk halvmaraton mester
 2006 – Amerikansk 20 Km rekordholder (57:54). 
 2007 – Amerikansk halvmaraton rekordholder (59:43).

Personlige Rekorder 
 1500 meter – 3:42.7
 5000 meter – 13:16.03 (2005)
 Halvmaraton – 59:43 (2007) amerikansk rekord
 Marathon – 2:08:24 (2007) amerikansk maraton debut rekord; amerikansk født løber rekord

Trivia 

 Han giftede sig i 2005 med sin kæreste Sara Bei som lige ham selv er amerikansk eliteløber.

 Hans lillebror Chad er også amerikansk eliteløber

Eksterne henvisninger 

 Ryan Halls U.S.A. løbe biografi 

Mellemdistanceløbere fra USA
Langdistanceløbere fra USA
Cyclotrimethylentrinitramin

Cyclotrimethylenetrinitramin (C3H6N6O6), kort RDX er et sekundært brisant sprængstof. RDX er nogenlunde stabilt ved stuetemperatur.

Anvendelser 
Som sprængstof, dog aldrig rent – men blandet med andre sprængstoffer, f.eks. Composition-B der er en blanding af Trotyl, RDX og lidt voks.
I en nedblandet version i airbags.

Fremstilling 
RDX kan fremstilles ved at nitrere hexamin.

Eksplosive kemikalier